Цо (Дала къинхетам бойла цунах) аьлла: «Делан Элча (Делера салам-маршалла хуьлийла цунна) кхиболчу нахал алсам шен долахь ерг саг1ина луш вара. Ша, Делан дуьхьа, саг1ина елларг дукха хеташ я к1езиг хеташ вацара иза. Цуьнгахь йолу х1ума ца йоьхура цхьаммо, цо цунна и луш а бен, к1езиг я дукха елахь а. Къелла т1еярна ца кхоьруш волчо луш долу саг1а дара цо луш дерг. Адамана совг1ат дар, саг1а далар а уггар цунна дукхадезаш х1ума дара. Ша саг1ина х1ума лучу хенахь, и схьаоьцуш волчул ч1ог1а воккхавеш, самукъадаьлла а хуьлура иза. Дика х1ума дарехь кхиболчу нахал комаьрша вара иза, цуьнан аьтту куьг, хьокхуш болу мох санна, беркате дара. Цхьана х1умане хьашто ерг шена т1евеъча, цо иза цунна оьшург д1аяларца шен дег1ал хьалхавоккхура; цкъацкъа яах1ума, цкъацкъа бедарш саг1ина лора цо. Ша совг1атна луш йолу х1ума, доккхуш долу саг1а а тайп-тайпана леладора цо, наггахь, саг1ина, олий, наггахь, совг1атна, олий, наггахь, мах лой цхьа х1ума оьций, т1аккха ша эцна х1ума, цуьнан мах а юхкуш волчунна д1алора цо, – Джабирера эцна эмкал юха цунна д1аяларх терра. Наггахь, юхалург х1ума а йоккхий, цул алсам, г1оле, йоккха а ерг д1алора цо, шен болчул алсам мах лой х1ума а оьцура цо. Совг1ат схьаоьцуш, шена деллачунна дуьхьал цул алсам, г1оле дерг а луш вара иза, шегара г1иллакх гойтуш, тарлучу аг1ор саг1а даларан, дика даран а дакъош билгалдеш. Цо луш долу саг1а, деш долу дика а шен хьоле, ша олучу даше хьаьжжина хуьлура. Шегахь ерг саг1ина лора цо, саг1а ло аьлла омра деш, оцу т1ехь нах сутара беш, саг1а даларе уьш кхойкхуш вара иза. Шена б1аьрмециг, сутара стаг гича, саг1а даларе, комаьрша хиларе кхойкхура цо иза. Цуьнца цхьаьна хан яьккхинарг, цунна накъосталла динарг, цуьнан нийсо шена гинарг а шен дег1 комаьршаллех, догдика хиларх а ца дузуш висина вац. Пайхамаран (Делера салам-маршалла хуьлийла цунна) нийсо ю-кх, диканиг даре, саг1а даларе, шар1аца дог1уш дерг леладаре кхойкхуш. Цундела Пайхамар (Делера салам-маршалла хуьлийла цунна) кхиболчу нахал комаьрша, догц1ена, дог дика а долуш вара. Баккъалла а, саг1а даларо, диканиг даро а адам комаьрша дарехь тамашийна лар юьту».